Stevenage [ˈstiːvənɨdʒ] is 'n borough (distrik) en nedersetting in die administratiewe en historiese Engelse graafskap Hertfordshire. Dit was die eerste van altesaam 21 nedersettings in Engeland wat ná die Tweede Wêreldoorlog volgens die New Towns Act (Wet op Nuwe Dorpe van 1946) nuut aangelê of uitgebrei is om die knellende behuisingsnood te verlig. Stevenage het 'n oppervlakte van 25,96 km², met 'n bevolking wat teen die middel van 2020 op sowat 88 000 beraam is. Stevenage is in die noordelike periferie van die metropolitaanse gebied van Londen langs een van Engeland se hoofpaaie, die Great North Road, en sowat 50 km noord van Sentraal-Londen geleë. Die oorspronklike historiese nedersetting, met sy ou gashuise, wat as oornagplekke vir koetspassasiers gedien het, sy 12de eeuse kerk, 16de eeuse skool en historiese markplein, waar markte vanaf 1281 volgens 'n koninklike oktrooi gehou is, vorm tans een van Stevenage se buurte en kontrasteer met die na-oorlogse Nuwe Stad wat deur stadsbeplanners ontwikkel is om hoofstadbewoners te hervestig. Hier is Stevenage se grootste winkelsentrum met voetgangerslane en moderne nywerhede langs die A1-snelweg gesetel waar hoofsaaklik elektroniese toerusting vervaardig word.